Enamik programmeerijaist õnneks mundrit kandma ei pea, aga tundub, et nii mõndagi firmat juhitakse sarnastel alustel. Programmeerija on siiski see,  kes asja tehnilisest küljest kõige rohkem teab, ja nii mõnigi projekt on kihva keeratud sellega, et asjatundmatu juhtkond sunnib tehnilisi töötajaid ebaoptimaalsetele radadele. Leian, et inimene, kes tegelikult koodi valmis kirjutab, peab omama otsustusvabadust vahendite, tehnilise disaini ja muude sarnaste küsimuste osas. Kui projekti kallal töötab palju inimesi, on neil muidugi vaja ühte jalga käia, kuid ka siis peavad otsustajad olema programmeerijate endi esindajad. Kokkuhoitud aeg kaalub kindlasti üles  mittetehnilise juhtkonna või tellija võimunäitamisvõimalused, inimeste moraali hoidmisest rääkimata.